作者:元稹
標題:寄浙西李大夫四首
內容:柳眼梅心漸欲春，白頭西望憶何人。金陵太守曾相伴，共蹋銀臺一路塵。蕊珠深處少人知，網索西臨太液池。浴殿曉聞天語後，步廊騎馬笑相隨。禁林同直話交情，無夜無曾不到明。最憶西樓人靜夜，玉晨鐘磬兩三聲。由來鵬化便圖南，浙右雖雄我未甘。早渡西江好歸去，莫拋舟楫滯春潭。